น้ำมันปิดลบขณะตลาดวิตกอุปทานพุ่ง
ญญาน้ำมันดิบเวสต์เท็กซัส (WTI) ตลาดนิวยอร์กปิดลบเมื่อคืนนี้ (25 มิ.ย.) เนื่องจากนักลงทุนวิตกกังวลเกี่ยวกับอุปทานน้ำมันดิบที่สูงเกินไป หลังจากมีรายงานว่า ปริมาณการผลิตน้ำมันดิบของสหรัฐเพิ่มขึ้นในสัปดาห์ที่แล้ว และกลุ่มประเทศผู้ส่งออกน้ำมัน (OPEC) ผลิตน้ำมันเพิ่มขึ้นในเดือนพ.ค.
26 มิ.ย. 2558

สำนักข่าวอินโฟเควสท์รายงานว่า สัญญาน้ำมันดิบ WTI ส่งมอบเดือนส.ค.ลดลง 57 เซนต์ ปิดวานนี้ (25 มิ.ย.) ที่ 59.7 ดอลลาร์/บาร์เรล ส่วนสัญญาน้ำมันดิบเบรนท์ส่งมอบเดือนส.ค.ลดลง 29 เซนต์ ปิดที่ 63.2 ดอลลาร์/บาร์เรล
สัญญาน้ำมันดิบปรับตัวลงเนื่องจากความวิตกกังวลเกี่ยวกับภาวะอุปทานที่สูงเกินไป หลังจากสำนักงานสารสนเทศด้านการพลังงานของรัฐบาลสหรัฐ (EIA) รายงานว่า ปริมาณการผลิตน้ำมันดิบของสหรัฐเพิ่มขึ้น 15,000 บาร์เรล สู่ระดับ 9.604 ล้านบาร์เรลต่อวันในสัปดาห์ที่แล้ว
ขณะที่ข้อมูลด้านตลาดน้ำมันของอินเตอร์เนชันแนล เอนเนอร์จี ระบุว่า การผลิตน้ำมันดิบในเดือนพ.ค.ของกลุ่มโอเปกเพิ่มขึ้น 50,000 บาร์เรล สู่ระดับ 31.33 ล้านบาร์เรลต่อวัน ซึ่งเป็นระดับสูงสุดนับตั้งแต่เดือนส.ค. 2555
ทั้งนี้ บรรดาประเทศผู้ผลิตน้ำมันชั้นนำ รวมถึงซาอุดิอาระเบีย อิรัก และสหรัฐอาหรับเอมิเรตส์ ต่างก็ผลิตน้ำมันดิบรายเดือนในปริมาณสูงสุดเป็นประวัติการณ์ ในขณะที่อิรักประกาศว่าจะเพิ่มปริมาณการส่งออกน้ำมันดิบในเดือนมิ.ย.